ฉะ คสช.แทรกแซง ชิงหัวหน้า ปชป. วัชระโผล่แฉ จ้อนปัดนอมินี
วิษณุ ยันไม่ปลดล็อกเพราะมีเหตุผล เตือนแค่คลายล็อกลงพื้นที่หาเสียงไม่ได้ อยากรู้ทำได้แค่ไหนอย่างไรให้ไปถาม กกต. บิ๊กป้อม ย้ำ 70 วันพอแล้ว ทำนโยบาย ไม่ต้องรีบปลดล็อก มาร์ค จวกตรรกะ วิษณุ ผิดมหันต์ สาละวนคิดแต่เรื่องหาเสียง-เลือกตั้ง ลั่นไม่ร่วมรัฐบาล บิ๊กตู่ ถ้าไม่ได้ ส.ส.เสียงข้างมาก ตั้งกำแพงสูงบล็อก อลงกรณ์ ชิงหัวหน้า ปชป. วัชระ แฉเกม คสช.แทรกแซงเลื่อยเก้าอี้ มาร์ค เพราะเป็นอุปสรรคแผนสืบทอดอำนาจ จ้อน ปัดเป็นนอมินี คสช.เข้ามาท้าชิงจ่าฝูง จี้ มาร์ค เปิดใจ-เปิดพรรคให้กว้าง จตุพร ห่วงหลังเลือกตั้งยังก้าวไม่พ้นวิกฤติ อ๋อย ลั่นไม่เอานายกฯคนนอกพร้อมเป็นฝ่ายค้าน บิ๊กตู่ ชี้ ปชต.ไปทางตรงไม่ได้ก็ต้องอ้อม เล็งลดขนาด ขรก.ไม่ให้อุ้ยอ้าย ฉุนคาดโทษท้องถิ่นทำนายกฯโดนด่า สั่งลุยแหลก 3 เดือนนี้เข้าถึงประชาชน,ภายหลังโรดแม็ปเลือกตั้งเริ่มมีความชัดเจนขึ้นเรื่อยๆ แต่ยังไม่มีการปลดล็อกให้พรรคการเมืองเคลื่อนไหวได้เต็มรูปแบบ เพื่อปฏิบัติตามกฎกติการูปแบบใหม่ ภายใต้รัฐธรรมนูญปี 2560 ทำให้พรรคการเมืองออกมาเรียกร้องเรื่องการปลดล็อกจาก คสช.อย่างต่อเนื่อง เพราะเกรงว่าจะทำตามกฎหมาย รวมทั้งจัดทำนโยบายหาเสียงไม่ทัน,วิษณุ ยันไม่ปลดล็อกรับกลัวบางสิ่ง,เมื่อเวลา 10.30 น. วันที่ 9 ก.ย. ที่ทำเนียบรัฐบาล นายวิษณุ เครืองาม รองนายกฯ กล่าวถึงกรณีฝ่ายการเมืองเรียกร้องให้ คสช.ปลดล็อกไม่ใช่แค่คลายล็อก เพราะการลงพื้นที่ระหว่างช่วงคลายล็อกอาจขัดคำสั่ง คสช.ว่า ขัดอยู่แล้ว พรรคการเมืองจึงเรียกร้องให้ปลดล็อกไม่ใช่แค่คลายล็อก ขณะนี้ยืนยันว่ายังไม่ทำ คสช.มีเหตุผล ส่วนที่ฝ่ายการเมืองระบุว่าไม่มีอะไรต้องกลัวนั้น คสช.กลัว เมื่อถามว่า คลายล็อกแล้วพรรคการเมืองสามารถเดินหาสมาชิกเพื่อพูดคุยบทบาทหน้าที่ได้หรือไม่ นายวิษณุตอบว่า ยังไม่คิดไปไกลถึงขั้นนั้น ส่วนจะหาอย่างไรขอให้ ไปคุยกับ กกต.หรือ คสช. ฝ่ายการเมืองน่าจะรวบรวมคำถามไปยัง กกต. ถ้าเขาตอบได้ก็ตอบ ถ้าตอบไม่ได้ เขาจะถาม คสช.ให้ เหมือนที่เคยทำมาก่อนหน้านี้ อย่าถามผ่านทางสื่อเพราะจะไม่ได้รับคำตอบ ตนอยู่ ในซีกรัฐบาลตอบไม่ถูก เพราะไม่รู้เทคนิคหาสมาชิก คงมีวิธีการที่สามารถทำได้,บิ๊กป้อม ย้ำ 70 วันเพียงพอแล้ว,พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกรณีพรรคการเมืองขอให้ คสช.ปลดล็อกทางการเมือง เพราะเวลา 70 วัน ไม่เพียงพอในการทำนโยบายพรรคว่า ยืนยันว่าเวลา 70 วันเพียงพอ พรรคการเมืองที่ยังไม่ได้ตั้ง ยังมีอีกหลายพรรค จึงยังมีเวลาอีก 30 วัน ในการกำหนดเรื่องพรรคการเมืองที่จะจัดตั้งขึ้น อีกทั้งดำเนินการสมาชิกพรรค และจัดทำไพรมารีโหวต ตนคิดว่าทันเวลา ส่วนที่มีการเรียกร้องให้ปลดล็อก 100 เปอร์เซ็นต์ก็ทำได้ในระยะเวลา 70 วัน ส่วนกรณีนายสุเทพ เทือกสุบรรณ ผู้ร่วมก่อตั้งพรรครวมพลังประชาชาติไทย (รปช.) เปิดโรงเรียนการเมือง รปช.เข้าข่ายผิดกฎหมายหรือไม่ พล.อ.ประวิตร ตอบว่า ไม่ทราบ ต้องให้คณะกรรมการการเลือกตั้ง (กกต.) ดูแล เพราะถ้าตนพูดไปจะกลายเป็นว่าสนับสนุนเขา,ย้ำทุกพรรคเริ่มงานเดือน ธ.ค.,เมื่อถามว่า หาก พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ว่าด้วยการได้มาซึ่ง ส.ว.โปรดเกล้าฯและมีผลบังคับใช้แล้ว จะมีการประชุม คสช.ทันทีหรือไม่ พล.อ.ประวิตรตอบว่า รัฐบาล และ คสช.เตรียมการคลายล็อกไว้หมดแล้ว โดยภายใน 90 วันหลังจากนั้นพรรคการเมืองต้องดำเนินการประชุมพรรค รวมถึงหาสมาชิกพรรค และจัดทำไพรมารีโหวต ทั้งหมดนี้จะทำได้ภายในเดือน ธ.ค. ส่วนผลสำรวจของสวนดุสิตโพลที่พบว่า ประชาชนส่วนใหญ่สนับสนุน พล.อ.ประยุทธ์ จันทร์โอชา นายกฯและหัวหน้า คสช.ให้เป็นนายกรัฐมนตรีต่อสะท้อนถึงอะไร พล.อ.ประวิตรตอบว่า เป็นเรื่องที่ดี แต่เรื่องการเมือง อย่ามาถามตน ขอให้ไปถาม พล.อ.ประยุทธ์คนเดียว ตอนนี้นายกฯยังทำงานไม่จบ ดังนั้นต้องทำงานให้จบก่อน,แจง วรรณนภา ใส่เสื้อแยกดินแดน,พล.อ.ประวิตรกล่าวถึงกรณีทหารจับกุมนางวรรณนภา (สงวนนามสกุล) พบเสื้อยืดสีดำมีแถบป้ายสีขาวและสีแดงติดที่หน้าอกจำนวนมากที่ห้องพักย่านสำโรง จ.สมุทรปราการ เมื่อวันที่ 6 ก.ย.ที่ผ่านมา โดยควบคุมตัวไปที่มณฑลทหารบกที่ 11 (มทบ.11) ว่า เป็นเสื้อของพรรคการเมืองหนึ่งที่เป็นสัญลักษณ์การแบ่งแยกการปกครองเป็นสหพันธรัฐไทย ขณะนี้เจ้าหน้าที่กำลังสืบสวนสอบสวนอยู่ที่ มทบ.11 ส่วนที่คณะกรรมการสิทธิมนุษยชนแห่งชาติ (กสม.) เรียกร้องให้ลูกของนางวรรณนภาเข้าไปเยี่ยมได้นั้น อยากไปเจอก็ไปเจอ,ฉะ รังสิมันต์ โจมตี เฌอปราง,พล.อ.ประวิตรกล่าวถึงกรณีที่นายรังสิมันต์ โรม แกนนำกลุ่มคนอยากเลือกตั้ง โพสต์ข้อความโจมตี น.ส.เฌอปราง อารีย์กุล กลุ่มไอดอลวง BNK48 ที่มาช่วยงานรัฐบาลในรายการ เดินหน้าประเทศไทย ว่า นายรังสิมันต์จะไปจำกัดสิทธิ์ น.ส.เฌอปรางได้อย่างไร เขาจะทำอะไรก็เป็นเรื่องส่วนบุคคล แต่ถึงอย่างไรตนก็ขอให้กำลังใจคนที่มาช่วยงานรัฐบาลและ คสช. แม้ว่าส่วนตัวไม่เคยฟังเพลงของวง BNK48 เพราะไม่มีเวลา เนื่องจากต้องทำงาน เมื่อถามว่า สิ่งที่เกิดขึ้นเป็นห่วงหรือไม่ว่าจะทำให้ดารานักแสดงไม่กล้ามาช่วยงานรัฐบาลและ คสช. เพราะกลัวโดนโจมตี พล.อ.ประวิตรตอบว่า นายรังสิมันต์จะไปกำหนดห้ามเรื่องสิทธิมนุษยชนคนอื่นได้เหรอ และจะไปห้ามคนอื่นเขาได้เหรอ,มาร์ค อัดตรรกะ วิษณุ ผิดมหันต์,นายอภิสิทธิ์ เวชชาชีวะ อดีตนายกฯ และหัวหน้าพรรคประชาธิปัตย์ กล่าวในรายการต้องถาม ทางสถานีโทรทัศน์ช่องฟ้าวันใหม่ ถึงกรณีนายวิษณุ เครืองาม รองนายกรัฐมนตรี ระบุว่า หากพรรคการเมืองคิดว่าเวลาในการใช้หาเสียงไม่พอ ก็ให้เลื่อนการเลือกตั้งออกไปว่า เป็นความคิดที่ผิดมหันต์ที่คิดว่าพรรคการเมืองมีหน้าที่แค่หาเสียงและเลือกตั้ง เพราะพรรคการเมืองต้องทำหน้าที่ตลอดเวลา ไม่ว่าจะมีเลือกตั้งหรือไม่ ส่วนการเมืองหลังการเลือกตั้งที่จะมีขึ้นในปี 2562 จะทำให้ประเทศไทยเดินหน้าได้ หรือไม่นั้น มันมีเงื่อนไขหลายข้อ อาทิ เลือกตั้งต้องเสรีเป็นธรรม ส.ว.ชุดใหม่จะต้องเคารพเจตนารมณ์ของประชาชนที่แสดงออกผ่านการเลือกตั้ง,ไม่ร่วม บิ๊กตู่ ถ้าไม่ได้ ส.ส.ข้างมาก,เมื่อถามว่า พรรคประชาธิปัตย์จะเข้าร่วมรัฐบาลหรือไม่ หากประวัติศาสตร์ซ้ำรอยรัฐธรรมนูญปี 2521 โดยได้ พล.อ.ประยุทธ์ จันทร์โอชา เป็นนายกฯ เหมือน พล.อ.เกรียงศักดิ์ ชมะนันท์ นายอภิสิทธิ์ตอบว่า หากไม่ได้มาจากเสียงข้างมากของ ส.ส.พรรคประชาธิปัตย์ก็คงจะไม่เข้าร่วม และย้ำว่าหาก ส.ว.ไม่ฟังเสียงประชาชนเลย ก็สุ่มเสี่ยงซ้ำรอยพฤษภาทมิฬ สำหรับการปฏิรูปการเมือง มองว่ามีน้อยมาก และกติกาที่ คสช.กำหนดไว้ไม่ได้ส่งผลให้เกิดการเปลี่ยนแปลงในเรื่องของการปฏิรูปทางการเมืองเลย,จ้อน ชิง หน.ต้อง 40 อดีต ส.ส.รับรอง,นายอภิสิทธิ์กล่าวถึงการเลือกหัวหน้าพรรคและกรรมการบริหารพรรคประชาธิปัตย์ หลังการคลายล็อกพรรคการเมืองว่า เบื้องต้นเห็นพ้องตรงกันจะเปิดให้สมาชิกพรรคทุกคนมีสิทธิ์เลือกหัวหน้าพรรค โดยการหยั่งเสียงผ่านระบบอิเล็กทรอนิกส์ ส่วนปัญหาว่าจะมีการขนคนสมัครสมาชิกเพื่อป่วนหรือยึดพรรคนั้น คิดว่าทำไม่ง่าย เพราะการสมัครสมาชิกต้องแสดงตัว และพรรคก็ต้องตรวจสอบ และถ้าทำแบบไม่สุจริตก็ผิดกฎหมายด้วย ส่วนคุณสมบัติการสมัครหัวหน้าพรรคตามข้อบังคับพรรค ต้องเป็นสมาชิกพรรคอย่างน้อย 5 ปี หรือไม่เช่นนั้นอาจต้องเป็น ส.ส. หรือดำรงตำแหน่งการเมืองที่พรรคส่งไปเป็น ถ้ากรณีขาดคุณสมบัติจริงๆ ที่ประชุมใหญ่สามารถยกเว้นคุณสมบัติด้วยคะแนน 3 ใน 4 ได้ เพราะคนนอกก็มีสิทธิ์สมัคร เบื้องต้นตกลงกันว่าต้องแก้ไขข้อบังคับพรรคให้เปิดกว้าง เพียงแต่หลักเกณฑ์ในการได้รับเสนอชื่อต้องเข้มกว่าเดิม เช่น คนในหรือผู้มีคุณสมบัติต้องมีอดีต ส.ส. 20 คน ในการรับรอง ส่วนคนนอกหรือคนที่คุณสมบัติไม่ครบ อาจต้องมีอดีต ส.ส. 40 คน รับรอง เป็นต้น เมื่อถามว่า นายอลงกรณ์ พลบุตร อดีตรองประธานสภาขับเคลื่อนการปฏิรูปประเทศ (สปท.) ถือว่าเป็นคนในหรือคนนอก นายอภิสิทธิ์ตอบว่า เมื่อพ้นจากสมาชิกภาพพรรคไปแล้ว ถ้าจะเสนอชื่อเป็นหัวหน้าพรรค ก็อาจจะใช้จำนวน ส.ส. 40 คน และสมาชิกอีกจำนวนหนึ่ง,แฉ คสช.เลื่อยเก้าอี้ มาร์ค,นายวัชระ เพชรทอง อดีต ส.ส.พรรคประชาธิปัตย์ กล่าวถึงข่าวความเคลื่อนไหวการเลือกตั้งหัวหน้าพรรคประชาธิปัตย์ว่า ยอมรับว่ามีการแทรกแซงจากผู้มีอำนาจใน คสช. โดยจะส่งนอมินีเข้ามาเป็นหัวหน้าพรรคประชาธิปัตย์แทนนายอภิสิทธิ์ สาเหตุเพราะนายอภิสิทธิ์เป็นอุปสรรคในการสืบทอดอำนาจของ พล.อ.ประยุทธ์ จันทร์โอชา นายกฯ และหัวหน้า คสช. พวกเขาต้องการให้พรรคประชาธิปัตย์เป็นพรรคสาขาหนึ่งของ คสช. แต่ คสช.คิดผิด เพราะลืมไปว่านอกจากนายอภิสิทธิ์แล้วยังมีนายชวน หลีกภัย นายบัญญัติ บรรทัดฐาน และแกนนำพรรคคนอื่นๆ ที่ล้วนแต่มีจุดยืนเดียวกับนายอภิสิทธิ์ ตามอุดมการณ์ของพรรคประชาธิปัตย์ที่เคยประกาศไว้เมื่อ พ.ศ. 2489,เย้ยบางคนมาเป็นภารโรงยังยาก,บางคนเป็นนอมินีที่เขาส่งมา อย่าว่าแต่เป็นหัวหน้าพรรคเลย เป็นภารโรงในพรรคก็ยังไม่ได้ บางคนเชลียร์คณะรัฐประหาร คสช.อย่างน่าเกลียดแล้วยังมีหน้าจะขอเป็นหัวหน้าพรรคอีก บางคนถึงขนาดต้องลาออกจากพรรค ด่าพรรคเพื่อไปเอาตำแหน่งจาก คสช. แล้วจะขอกลับมาเป็นหัวหน้าพรรคหน้าตาเฉย บางคนมีข้อมูลการทุจริตคอร์รัปชันสมัยเป็นรัฐมนตรีไว้ในแฟ้มลับมากมาย อยากถามหาสปิริตและหลักการของนักการเมืองที่ดีนั้นว่าอยู่ที่ไหน นายวัชระกล่าว,กรณ์ หนุน มาร์ค เป็นหัวหน้าต่อ,นายกรณ์ จาติกวณิช อดีตรองหัวหน้าพรรคประชาธิปัตย์ กล่าวถึงการเลือกหัวหน้าพรรคประชาธิปัตย์ว่า ส่วนตัวยังสนับสนุนนายอภิสิทธิ์ ให้เป็นหัวหน้าพรรค เพราะมั่นใจว่าสามารถเป็นนายกฯที่ดีได้อีกครั้ง และตั้งใจจะช่วยนายอภิสิทธิ์กลับมาทำหน้าที่หัวหน้าพรรคอีกครั้ง เมื่อถามว่า เสียงส่วนใหญ่ยังสนับสนุนนายอภิสิทธิ์อยู่หรือไม่ เพราะมีข่าวว่าสนับสนุนนายชวน หลีกภัย อดีตนายกฯและคนอื่นๆ นายกรณ์ตอบว่า เดี๋ยวก็รู้ ป่วยการที่จะมาตั้งคำถามวันนี้ รอดูวันที่ความจริงปรากฏว่าใครจะลงสมัครบ้าง เมื่อถามว่า มีชื่อนายอลงกรณ์ พลบุตร อดีตรองหัวหน้าพรรค ลงชิงตำแหน่งหัวหน้าพรรค นายกรณ์ตอบว่า เมื่อพรรคเปิดให้มีการแข่งขันทุกคนมีสิทธิ์แข่งขันได้ เชื่อว่าการแข่งขันอย่างโปร่งใสและเป็นธรรมจะรักษาประโยชน์ส่วนรวมได้,จ้อน ปัดนอมินี คสช.ส่งชิง หน.ปชป.,นายอลงกรณ์ พลบุตร อดีตรองประธาน สปท. และอดีตรองหัวหน้าพรรคประชาธิปัตย์ กล่าวถึงกรณีนายวัชระ เพชรทอง อดีต ส.ส.พรรคประชาธิปัตย์ ระบุพาดพิงในลักษณะเป็นนอมินีถูกส่งมาชิงหัวหน้าพรรคว่า ถ้านายวัชระหมายถึงตนก็ไม่เป็นความจริง ไม่มี คสช.คนไหนเกี่ยวข้อง มีแต่คนในพรรคประชาธิปัตย์ที่ชักชวนตน และก็ยังไม่ได้ตัดสินใจ และคงลืมไปว่าตนเสนอให้มีการปฏิรูปพรรค เมื่อวันที่ 13 เม.ย.2556 ก่อนเกิดรัฐประหาร คสช.กว่า 1 ปี ถ้าเชื่อตนและช่วยกันปฏิรูปพรรค ไม่บอยคอตการเลือกตั้งก็คงไม่มีรัฐประหารจนต้องสูญเสียประชาธิปไตยเช่นวันนี้ ตลอดเวลา 3 ปีกว่าที่เป็น สปช.และรองประธาน สปท.ไม่เคยไปหา คสช. เป็นการส่วนตัว ทั้งที่เป็นนักการเมืองคนเดียวที่มีตำแหน่งสูงสุดในแม่น้ำ 5 สาย นายวัชระต้องหัดมองคนอย่างเข้าใจและพูดความจริง มิใช่กล่าวหาสาดโคลนแบบการเมืองเก่าที่ทำให้พรรคตกต่ำ,จี้ มาร์ค เปิดใจ-เปิดพรรคให้กว้าง,นายอลงกรณ์กล่าวว่า การที่นายอภิสิทธิ์เปิดกว้างให้สมาชิกมีส่วนร่วมในการเลือกหัวหน้าพรรคแบบไพรมารี ถือว่าเดินถูกทางแล้ว และตรงกับที่ตนเสนอเมื่อ 5 ปีก่อน ให้ใช้ระบบไพรมารีในการเลือกผู้สมัคร ส.ส.และคณะผู้บริหารพรรค ขอฝากถึงนายอภิสิทธิ์และกรรมการบริหารพรรคบางคนว่าจะปฏิรูปพรรคต้องเปิดใจกว้างอย่าให้ลูกพรรคดิสเครดิตทำลายชื่อเสียงกีดกันกันตั้งแต่ไก่โห่ ทั้งที่ตนยังไม่ตัดสินใจจะลงสมัครชิงตำแหน่งหัวหน้าพรรค,ร้อง กกต.ถาม คสช. สามมิตร ผิดมั้ย,เมื่อเวลา 13.30 น. ที่สำนักงานคณะกรรมการการเลือกตั้ง (กกต.) นายจำรัส ไกยสิทธิ์ ประธานชมรมผู้ตื่นรู้ประชาธิปไตยภาคอีสานยื่นหนังสือถึงประธาน กกต.ขอให้มีหนังสือแจ้งให้ คสช.ตั้งคณะกรรมการสอบสวนข้อเท็จจริงกรณีนายภิรมย์ พลวิเศษ แกนนำกลุ่มสามมิตรพร้อมคณะชุมนุมทางการเมืองเกิน 5 คน เมื่อวันที่ 4-5 ก.ย.ที่ผ่านมาที่บ้านนาคานหัก 5 หมู่บ้าน อ.หนองบัวแดง จ.ชัยภูมิ เป็นการฝ่าฝืนคำสั่ง คสช.ที่ 3/2558 ที่ห้ามไม่ให้ชุมนุมทางการเมืองเกิน 5 คนหรือไม่ เพื่อสังคมจะได้หายสงสัยหลังจาก พล.อ.ประวิตร วงษ์สุวรรณ รองนายกฯ ซึ่งเป็น 1 ใน คสช.ระบุว่าไม่ผิด หากประธาน กกต.ไม่แจ้งต่อ คสช.ใน 15 วัน อาจเข้าข่ายละเว้นการปฏิบัติหน้าที่ตามมาตรา 157,พท.เย้ยพวกตะวันใกล้ตกดิน,นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวถึงการเดินสายหาแนวร่วมของกลุ่มสามมิตรว่า นักการเมืองแต่ละคนที่สามมิตรหามาเป็นพวก ส่วนใหญ่เป็นอดีต ส.ส.เก่าที่เป็นพวกตะวันใกล้ตกดินแล้วไปขุดขึ้นมาใหม่ จึงยากที่จะได้รับเลือก ต่างจากอดีต ส.ส.พรรคเพื่อไทยที่ยังคงร่วมงานบุญงานบวชของประชาชนในพื้นที่ตลอด วันนี้สามมิตรไม่ควรสร้างราคาเกินเหตุว่า คนในกลุ่มจะได้เป็น ส.ส.เท่านั้นเท่านี้คน แล้วที่ไปรับปากประชาชนว่าจะทำโน้นทำนี่ให้ เวลาลงพื้นที่นั้นเป็นการสร้างราคาให้ตัวเองมากเกินไป เพราะแม้แต่จะไปอยู่พรรคไหน ก็ยังไม่กล้าประกาศให้สังคมรู้ ควรรอให้ชัดเจนก่อนว่าจะไปอยู่พรรคไหน แล้วค่อยออกมาพูด เพราะพูดอะไรตอนนี้ก็เหมือนดูถูกประชาชนผู้มีสิทธิเลือกตั้ง,จตุพร หวั่นหลังเลือกตั้งไม่พ้นวิกฤติ,วันเดียวกัน เมื่อเวลา 13.15 น. ที่สมาคมนักข่าวนักหนังสือพิมพ์แห่งประเทศไทย คณะกรรมการญาติวีรชนพฤษภา 35 และเครือข่ายตรวจสอบภาคประชาชนจัดเสวนา อนาคตประเทศไทย ตายหรือตันก่อนการเลือกตั้ง มีผู้แทนพรรคการเมือง แกนนำมวลชนร่วมเสวนา อาทิ นายจตุพร พรหมพันธุ์ ประธาน นปช. นายจาตุรนต์ ฉายแสง แกนนำพรรคเพื่อไทย นายจุรินทร์ ลักษณวิศิษฏ์ รองหัวหน้าพรรคประชาธิปัตย์ นพ.ระวี มาศฉมาดล หัวหน้าพรรคพลังธรรมใหม่ นายสิริพงศ์ อังคสกุลเกียรติ ผู้แทนพรรคชาติไทยพัฒนา โดยนายจตุพรกล่าวว่า รัฐธรรมนูญปี 60 ออกแบบให้มีเรื่องได้ตลอดเวลา แค่คำว่านายกฯคนนอก หรือคนในก็เกิดเรื่องได้ ถ้าได้นายกฯคนใน วันหน้าอีก 3-6 เดือนอาจเจอองค์กรอิสระ วุฒิสภาที่ถูกออกแบบให้มีอำนาจมากกว่ารัฐธรรมนูญปี 50 ส่วนนายกฯคนนอกถ้าไม่อดทนต่อการวิจารณ์ ยิ่งถ้าเป็นคนที่ทุกคนคิด ก่อนมาเป็นนายกฯคนนอกก็มีดาบอาญาสิทธิ์ชี้เป็นชี้ตาย พอเป็นนายกฯคนนอกไม่มีอำนาจนี้ จึงควรใจกว้างชวนทุกฝ่ายมาร่วมหาทางออกเอาประชาธิปไตยให้ได้ก่อน เอาเรื่องส่วนร่วมมาก่อนเรื่องส่วนตัว ถ้ายังเป็นเหมือนปัจจุบัน แม้เลือกตั้งแล้วก็ยังวิกฤติแน่,อ๋อย ขอเป็นฝ่ายค้าน ไม่เอาคนนอก,นายจาตุรนต์กล่าวว่า ข้อห้ามไม่ให้พรรคการเมืองทำนโยบาย ไม่ให้ประชาชนมีสิทธิแสดงความเห็น ทอนเวลาหาเสียงให้น้อยที่สุดล้วนเป็นการทำลายการเลือกตั้ง สวนทางสิ่งที่พูดว่าต้องปฏิรูปการเมือง เป็นความจงใจตั้งแต่การเขียนรัฐธรรมนูญให้เกิดข้อสรุปในหมู่คนจำนวนมากว่าระบบเลือกตั้งก็ได้แค่นี้ พรรคการเมืองไม่มีนโยบายอะไรเด่น ทำให้วนกลับมาที่ผู้นำ คสช. แล้วบีบให้นักการเมืองเลือก จะเอานายกฯคนนี้หรือไม่ ถ้าไม่เอา อาจยุบสภาฯ ประเทศวุ่นวายเกิดสุญญากาศ พรรคเพื่อไทยไม่สนับสนุนการสืบทอดอำนาจ คสช. คนนอกมาเป็นนายกฯ หรือจะเป็นหนึ่งในสามของรายชื่อพรรคใด เราก็ไม่สนับสนุน แม้ผู้นำ คสช.ตั้งรัฐบาลได้ เราก็จะเป็นฝ่ายค้าน พรรคเพื่อไทยเปิดโอกาสเป็นพันธมิตรกับพรรคการเมืองที่ไม่สนับสนุนการสืบทอดอำนาจ ถ้าผู้นำ คสช.เป็นรัฐบาล เรายินดีร่วมมือกับทุกพรรคที่ไม่รับผู้นำ คสช.พร้อมไปเป็นฝ่ายค้าน พรรคไม่เอานายกฯคนนอก ถ้าทั้งพรรคเพื่อไทย หรือพรรคประชาธิปัตย์ ไม่ร่วมรัฐบาล ยินดีเป็นฝ่ายค้านร่วมกัน ตนยินดีที่จะเป็นวิปฝ่ายค้านร่วมกับนายจุรินทร์,จุรินทร์ แนะยึดหลัก 4 ทางออกชาติ,ด้านนายจุรินทร์กล่าวว่า ประเด็นไม่ได้อยู่ที่ปลดล็อกเมื่อใด หาเสียงได้กี่วัน แต่การเลือกตั้งเที่ยวนี้ คสช.เป็นทั้งผู้เขียนกติกา เป็นผู้กำกับการแข่งขันที่มีอำนาจสูงสุดผ่านการรับรองในรัฐธรรมนูญ และเป็นผู้เล่นในสนามเลือกตั้งเองด้วย หลังเลือกตั้ง คสช.ยังมีอำนาจ เพราะยังถือมาตรา 44 ไปจนถึงขั้นตอนได้นายกฯและตั้งรัฐมนตรี ความกังวลที่กลัวว่า เหตุการณ์จะซ้ำรอยเดิมเกิดความแตกแยกขึ้นหรือไม่นั้น ส่วนตัวเห็นว่ามีทางออก 4 ข้อ 1.ทุกฝ่ายยึดมั่นระบอบประชาธิปไตยอันมีพระมหากษัตริย์ทรงเป็นประมุข 2.พรรคที่ได้เสียงข้างมากเป็นฝ่ายจัดตั้งรัฐบาล 3.ฝ่ายบริหารต้องไม่ใช้เสียงข้างมากตามอำเภอใจเป็นเผด็จการรัฐสภา โดยไม่ฟังเสียงข้างน้อย และ 4.ยึดมั่นหลักกฎหมาย หลักนิติรัฐ นิติธรรม ทั้งนี้หากยึดหลักทั้ง 4 นี้จะไม่พาประเทศกลับไปสู่ความขัดแย้ง ส่วนพรรคไหนจะไปร่วมกับใคร ผลการเลือกตั้งมีส่วนสำคัญ ประชาชนจะเป็นคนบอกว่าจะให้พรรคใดด้วยจำนวนเสียงเท่าไหร่,บิ๊กตู่ ชี้ ปชต.ตรงไม่ได้ก็ต้องอ้อม,วันเดียวกัน เมื่อเวลา 09.00 น. ที่ทำเนียบรัฐบาล พล.อ. ประยุทธ์ จันทร์โอชา นายกรัฐมนตรีและหัวหน้า คสช. เป็นสักขีพยานพิธีลงนามความร่วมมือระหว่างสำนักงาน ก.พ.หัวหน้าส่วนราชการ เพื่อสนับสนุนกลไกการปฏิบัติงานในโครงการเชิงยุทธศาสตร์/โครงการสำคัญระดับประเทศ มีข้าราชการหน่วยงานต่างๆเข้าร่วม 500 คน พร้อมแสดงปาฐกถาพิเศษหัวข้อ หนึ่งองศาขยับ ปรับเปลี่ยนประเทศ กำลังคนคุณภาพกับปฏิรูปประเทศเชิงบูรณาการ ตอนหนึ่งว่า ตนต้องตื่นตัวให้มากขึ้นเพื่อมีแรงกายแรงใจแก้ปัญหาวันนี้จะเตือนตัวเองให้พูดช้าลง พูดเพราะๆ อย่าหงุดหงิด เพราะรู้สึกเจ็บคอ ทิศทาง 80 ปีของการเป็นประชาธิปไตย เดินตรงบ้างบางครั้งเปลี่ยนทิศบ้าง แต่เปลี่ยนเยอะก็มีปัญหาประชาชนไม่ยอมรับ เข้าใจไม่ตรงกัน เพราะ ยังเหลื่อมล้ำยากจนไม่มีความเป็นธรรม วันนี้เราปฏิรูปมียุทธศาสตร์ชาติกำหนดทิศทางต่างๆ บางอย่างไปทางตรงไม่ได้ก็อาจใช้ทางอ้อม เราต้องเปลี่ยนทิศทางไม่ให้เย็นชาจืดชืดหรือทำงานไปแค่วันๆ เป็นแค่องศาเดิม บางครั้งองศาติดลบเสียด้วย,ข้าราชการจะต้องเล็กลงไม่อุ้ยอ้าย,นายกฯกล่าวว่า การปรับเปลี่ยนทิศทางหรือองศาในการทำงานทุกคนในองค์กรต้องคิดเหมือนกันถึงจะไปได้ แต่ถ้าคนเป็นนายไม่คิด คนเป็นลูกน้องคิดมันก็แค่นั้น สุดท้ายก็จะหมดกำลังใจ กลายเป็นว่าอยู่แบบเดิมดีกว่า เมื่อนายไม่เปลี่ยนลูกน้องจะเปลี่ยนได้อย่างไร คนเป็นนายจึงต้องมีการคิดและปรับเปลี่ยน เราจึงต้องปรับบทบาทราชการวันข้างหน้าจะต้องเล็กลง ถือเป็นหลักการสำคัญของประชาธิปไตยในโลกใบนี้โดยให้ทุกคนเข้ามามีส่วนร่วมแทน ส่วนวิธีการจะทำอย่างไรค่อยไปว่ากัน แต่ทั้งหมดจะต้องเป็นส่วนราชการที่มีคุณภาพ ไม่อุ้ยอ้าย หลายคนเข้ามาสู่ระบบราชการแล้วท้อแท้ แต่ต้องเข้าใจว่าหน้าที่ของเราในฐานะข้าราชการชั้นผู้น้อยทำอย่างไรที่พูดแล้วเจ้านายจะรับฟัง ไม่ใช่ว่าจะต่อต้านทุกอย่าง มันก็อยู่ด้วยกันไม่ได้ คนเป็นนายก็ต้องรับฟัง ถ้ามัวพูดจาให้ร้ายกันไปมาก็จะมีปัญหา,ยุคดิจิทัลอำนาจรัฐลดลงเรื่อยๆ,ส่วนราชการหลายอย่างยังมีปัญหาในเรื่องการบริหาร ผมรับทราบข้อมูลมามากพอสมควร ไม่ใช่แค่เรื่องทุจริตเพียงอย่างเดียว มีหลายเรื่องที่ยังคิดไม่ตรงกัน รัฐบาลจึงจำเป็นต้องปรับเปลี่ยน โลกกำลังเปลี่ยนไปสู่ยุคดิจิทัล อำนาจรัฐจะลดลงเรื่อยๆ ประชาชนจะเข้ามามีส่วนร่วม ประชาธิปไตยวันนี้ทุกคนมีสิทธิแสดงความคิดเห็นผ่านสังคมโซเชียลดีและไม่ดี การให้ร้าย หยาบคาย มีอยู่ทั้งหมด รัฐบาลไปควบคุม หรือใช้ พ.ร.บ.คอมพิวเตอร์ไม่ได้ ทุกคน จึงต้องช่วยกันคิดว่าทำอย่างไรปัญหาเหล่านี้จะลดลง ถ้าทำไม่ได้ระบบราชการก็จะล้มเหลว วันนี้เรากำลังเดินหน้าไปสู่ประชาธิปไตย ผมก็เดินหน้าเต็มที่ ถ้าคนไม่มีอะไรผิดไม่ทำอะไรไม่ถูกต้องก็จะไม่โดนอะไรทั้งสิ้น ถ้าเราไม่ดูแลปัญหาคงไปยิ่งกว่านี้ เพราะช่วงเวลาที่ผ่านมาถือเป็นประสบการณ์ของผมเช่นกัน นายกฯกล่าว,จี้รอบคอบอย่าสักแต่เซ็นจนติดคุก,พล.อ.ประยุทธ์กล่าวว่า ประเทศไทยจะหลักการอะไรก็แล้วแต่ ต่อให้ใครเก่งมากที่สุดมาทำก็ไม่ได้ ต้องแบบไทยเรานี่แหละต้องหาวิธีการที่เหมาะสม ที่ไม่ใช่ทำแต่เฉพาะชอบรัก ตนจะทำอะไรต้องมีกฎหมายรองรับต้องไม่ไปเพิ่มภาระ สิ่งที่ทำวันนี้บางอย่างทำให้คนเกลียด แต่วันหน้าเมื่อเห็นผลแล้วจะนึกขึ้นได้ รัฐบาลทำหลายอย่าง มีคณะกรรมการมากมาย นายกฯเป็นประธานหมดจนรู้สึกเวียนหัว แต่เดี๋ยวจะค่อยๆลดปรับโครงสร้าง โดยให้นายวิษณุ เครืองาม รองนายกฯดำเนินการ การยอมรับการเปลี่ยนแปลงเป็นเรื่องสำคัญ ทุกคนต้องรู้หน้าที่ตัวเอง แต่ไม่ใช่ใครมาให้เซ็นอะไรก็เซ็นไปเรื่อยถึงติดคุก ตัวอย่างก็มีอยู่แล้ว คนเป็นผู้นำต้องรับผิดด้วยไม่ใช่รับชอบอย่างเดียว ประเทศไทยมีระบบเครือญาติเห็นว่าเป็นญาติก็คิดดูหน่อย เผื่อแผ่แบ่งปัน แต่เรื่องนี้ตนอาย มีหิริโอตัปปะ ดังนั้นใครทำต้องลงโทษ เราต้องไม่ยอมรับคนโกง,คาดโทษท้องถิ่นทำนายกฯโดนด่า,พล.อ.ประยุทธ์กล่าวว่า รัฐบาลทำมาโดยตลอดหลายร้อยกิจกรรมให้ท้องถิ่นลงไปทำเอง จากเดิมส่วนกลางทำ แต่หลายคนไม่รู้ก็กลับมาด่ารัฐบาล ถนนหมู่บ้านชำรุดด่านายกฯ ก็ไม่เข้าใจคนในพื้นที่ไม่โดนด่า จากนี้ไปพื้นที่ไหนใครรับผิดชอบแล้วไม่แก้ไขมีรายงานขึ้นมาตนจะลงโทษ เพราะหลายพื้นที่ตนได้ทำให้แล้วมีชาวบ้านนุ่งผ้าอาบน้ำบนถนนเรื่องแบบนี้ ไม่ควรจะต้องมาถึงตน เรื่องเหล่านี้เกิดจากประชาธิปไตย ถูกบิดเบือน ไม่ว่าจะเป็น อบต. อบจ. หรือเทศบาล นายกฯไม่ได้เป็นคนเลือกแต่ประชาชนเป็นผู้เลือกขึ้นมา เราต้องสร้างการเรียนรู้การจะเป็นประชาธิปไตยจะต้องเลือกคนแบบไหนมา ต้องมีความรู้บริหารจัดการงบฯจากส่วนกลาง ภูมิภาค และท้องถิ่น,สั่งลุยเข้าถึง ปชช.ภายใน 3 เดือน,นายกฯกล่าวว่า ฝากท้องถิ่นด้วยเราจะพัฒนา การเมืองพัฒนาประชาชนอย่างไร การเลือกตั้งควรเป็นอย่างไร ประชาธิปไตยควรเป็นอย่างไร ไปทำความเข้าใจ แต่ไม่ใช่เพื่อให้มารักตน และอธิบายว่าท้องถิ่นจะต้องทำอะไรกับประชาชนให้เข้าใจ ทุกจังหวัดต้องเอาข้าราชการ ประชาชน และท้องถิ่นทุกประเภทมาคุยเสวนากันภายใน 3 เดือนนี้ต้องทำให้เร็ว ไม่อย่างนั้นเป็นปัญหาขัดแย้งไปหมด เลือกตั้งท้องถิ่นอีกก็จะติดไปหมด ที่ผ่านมาไม่ได้สนใจตรงนี้ การเมืองในพื้นที่หรือนักการเมืองก็ต้องสนใจตรงนี้ด้วย วันหน้าใครมาบอกว่าทำโน่นทำนี่ให้ ต้องถามว่าทำได้จริง หรือไม่ เอางบฯจากไหน มีกฎหมายหรือเปล่าต้องอธิบายไปนั่งพูดกอดเข่ากับเขา,ปัดบัตรคนจนเป็นประชานิยม,พล.อ.ประยุทธ์กล่าวด้วยว่า วันนี้ก็มีการสื่อสารเข้าไปผิดบ้างถูกบ้าง บัตรผู้มีรายได้น้อยที่ทำเพิ่มเติมไปเรื่อยๆ ไม่ใช่ประชานิยม ต้องไม่มีปัญหาขอให้ข้าราชการ ประชาชน นักธุรกิจ ทุกคนร่วมกัน นโยบายและการเมืองต้องสอดประสานกันให้ได้ และต้องได้รัฐบาลที่คิดใหม่ไม่ใช่คิดแต่ให้นี่ให้โน่น ถ้าอย่างนี้กลับที่เดิมองศาเดียวก็ไม่ได้ ติดลบหมด และอยากแก้ปัญหาเดิมทำให้เกิดปัญหาใหม่มากกว่า 1 ปัญหา ทั้งหมดนี้ตนพูดจากประสบการณ์และแนวคิดที่อ่านมหาศาลมา 4 ปี,หัวร้อนปมดราม่า-งดสัมภาษณ์,วันก่อนที่ดารามา ผมเขียนอะไรสักอย่าง เขาบอกนายกฯนี้โง่จริงๆ เขียนคำว่า สร้าง ก็ผิดใส่ไม้เอก ผมเขียนเร็วมือตวัดไปแค่นั้นบอก โง่เป็นควาย ไอ้ห่า ขอโทษ มันน่าโมโหจริงๆ ผมพูดได้ขนาดนี้ ผมไม่เขียนผิดหรอกคำว่า สร้าง ก็สื่อทั้งนั้นแหละที่ถ่ายออกไปให้คนมารุมด่า นั่นแหละคือธุรกิจใช่ไหม น่าโมโห วันนี้ลองเปิดในโซเชียลฯดู แค่เปิดดูคำว่า นายกฯไม่สุภาพ ก็มีข้อมูลออกมาเป็นแถวแล้ว หรือหน้าผมหงิกงอก็หัวเราะกัน มันได้อะไรสักองศาไหม วันนี้สื่ออย่ามาถาม ผมไม่ตอบ นายกฯกล่าวก่อนเดินกลับขึ้นตึกไทยคู่ฟ้าทันที โดยไม่ได้ให้สัมภาษณ์ บอกเพียงว่า ไว้พรุ่งนี้,พลังงานดันโซลาร์ภาคประชาชน,นายศิริ จิระพงษ์พันธ์ รมว.พลังงาน กล่าวว่า การดำเนินโครงการไทยนิยมยั่งยืนของรัฐบาล มุ่งหวังให้ประชาชนมีคุณภาพชีวิตที่ดีขึ้นโดยพัฒนาตามความต้องการของประชาชน ดังนั้นกระทรวงพลังงานจึงมีแนวคิดผลักดันโครงการโซลาร์ภาคประชาชน ส่งเสริมการผลิตไฟฟ้าใช้เองในภาคประชาชนอย่างเสรี และสามารถขายไฟฟ้าได้ในอัตรารับซื้อที่ไม่เป็นภาระค่าไฟฟ้า สร้างรายได้แก่ภาคประชาชนในรูปแบบการออมเงิน พัฒนารูปแบบการซื้อขายที่อำนวยความสะดวกในการดำเนินการ กระทรวงพลังงาน โดยกรมพัฒนาพลังงานทดแทนและอนุรักษ์พลังงาน และสำนักงานคณะกรรมการกำกับกิจการพลังงาน จะจัดทำนโยบายโครงการโซลาร์ภาคประชาชนควบคู่กับการจัดทำแผนพัฒนากำลังผลิตไฟฟ้าของประเทศ (PDP) โดยคาดว่าแผน PDP 2018 จะแล้วเสร็จภายในปี 2561 จากนั้นจะนำหลักการจากแผน PDP มาใช้กำหนดนโยบายต่อไป เช่น รูปแบบการซื้อขาย ราคารับซื้อ ระเบียบหลักการต่างๆ ที่เกี่ยวข้องต่อไป เราต้องการส่งเสริมการผลิตไฟฟ้าจากพลังงานหมุนเวียน โดยภาคประชาชน ให้มีส่วนร่วมในฐานะผู้ผลิตและผู้ใช้ไฟฟ้า เพื่อสร้างรายได้แก่ภาคประชาชนในรูปแบบ การออมเงิน,จี้ บิ๊กตู่ สั่ง ปตท.ยุติซื้อหุ้น บ.ไฟฟ้า,ที่ศูนย์บริการประชาชน บริเวณสำนักงาน ก.พ. นายกรณ์ จาติกวณิช อดีต รมว.คลัง ในฐานะประธานกรรมการนโยบายพรรคประชาธิปัตย์ ยื่นหนังสือถึง พล.อ.ประยุทธ์ จันทร์โอชา นายกฯ รวมถึง รมว.พลังงาน คัดค้านกรณีบริษัท ปตท. จำกัด (มหาชน) มีมติให้บริษัทลูกเตรียมซื้อหุ้นของบริษัทโกลว์ พลังงาน จำกัด (มหาชน) โดยนายกรณ์กล่าวว่า กรณีนี้อาจจะเป็นปัญหาทางนโยบายและข้อกฎหมายเพราะ ปตท.เป็นผู้ค้าก๊าซรายเดียว การซื้อบริษัทพลังงาน อาจเป็นการแข่งขันด้านผลิตพลังงานที่ไม่เป็นธรรมผูกขาด และส่อขัดรัฐธรรมนูญมาตรา 75 ซึ่งประเทศไทยมีความมั่นคงด้านพลังงานอยู่แล้ว จึงไม่จำเป็นที่ ปตท.จะซื้อเพื่อสร้างความมั่นคงด้านพลังงานเพิ่ม ขอให้นายกฯ สั่งการให้ ปตท.ทบทวน ยกเลิกนโยบายนี้ เพราะการซื้อบริษัทโกลว์ฯต้องใช้เงินถึง 1 แสนล้านบาท ผู้ถือหุ้นส่วนใหญ่อยู่ต่างประเทศ แต่ ปตท.เป็นรัฐวิสาหกิจที่กระทรวงการคลังถือหุ้นกึ่งหนึ่ง เงินแสนล้านบาทควรนำไปทำอย่างอื่นที่เกิดประโยชน์ต่อประชาชน มากกว่า หากรัฐบาลไม่ดำเนินการ ตนจะยื่นเรื่องต่อคณะกรรมการกำกับกิจการพลังงาน (กกพ.) พิจารณาทบทวนเรื่องนี้ด้วย ยืนยันว่าตนไม่มีส่วนได้เสียใดๆ
วิษณุ ยันไม่ปลดล็อกเพราะมีเหตุผล เตือนแค่คลายล็อกลงพื้นที่หาเสียงไม่ได้ อยากรู้ทำได้แค่ไหนอย่างไรให้ไปถาม กกต. บิ๊กป้อม ย้ำ 70 วันพอแล้ว ทำนโยบาย ไม่ต้องรีบปลดล็อก
ข่าวหน้า 1,โรดแม็ปเลือกตั้ง,ปลดล็อกพรรคการเมือง,หาเสียง,เลือกตั้ง,ข่าวทั่วไป